Solidariteit Beweging vra: Kom stap saam teen rasse-uitsluiting! - Mpumalanga NewsHorn
Home Breaking News Solidariteit Beweging vra: Kom stap saam teen rasse-uitsluiting!
SOLIDARITEIT gaan op 25 Oktober ŉ massa-optog na die JSE en Sasol se hoofkantoor in Sandton hou. Die optog is ter ondersteuning van Sasol-werkers se staking teen die uitsluiting van wit mense uit ŉ personeelaandeelskema van Sasol en teen rasse-uitsluiting in die algemeen. Tydens die optog gaan hofstukke op Sasol beteken word sodat Sasol se rasgebaseerde skema in die hof getoets kan word.
“Dié protesaksie is groter as Sasol. Sasol het die simbool geword van ŉ gevoel van uitsluiting van mense in die algemeen. Ons gaan stap teen rasse-uitsluiting in die algemeen, soos uitsluiting uit skole, universiteite en uit politieke besluitneming. Mense is moeg daarvan om uitgesluit te word. Al wat ons vra is normaliteit en gelyke burgerskap,” het Flip Buys, voorsitter van die Solidariteit Beweging, gesê.
“Solidariteit het besluit om die hof te nader sodat Suid-Afrika duidelikheid daaroor kan kry of wit werkers op ŉ absolute manier van aandeelskemas uitgesluit kan word. Ons het ook besluit om ŉ memorandum aan die Johannesburgse Effektebeurs (JSE) te oorhandig om ŉ duidelike boodskap aan alle maatskappye in Suid-Afrika te stuur dat dié soort rassediskriminasie nie aanvaarbaar is nie,” het Dirk Hermann, bestuurshoof, in ŉ verklaring gesê.
Mense wat wil saamstap, moet by www.solidariteit.co.za registreer sodat reëlings deurgegee kan word, of jy kan die woord StapSaam en jou naam per SMS stuur na 34802
Previous articleTraffic camera torched on R40
Next articleUpdate on Riverside protest in Mbombela